Document ID: 32010R1017

KOMISSION ASETUS (EU) N:o 1017/2010,
annettu 10 päivänä marraskuuta 2010,
jäsenvaltioiden interventioelinten hallussa olevien viljojen myynnin aloittamisesta sisämarkkinoilla
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 43 artiklan f alakohdan yhdessä sen 4 artiklan kanssa,
sekä katsoo seuraavaa:
(1)
Neuvoston asetuksen (EY) N:o 1234/2007 soveltamista koskevista yksityiskohtaisista säännöistä maataloustuotteiden julkisten interventio-ostojen ja -myyntien osalta 11 päivänä joulukuuta 2009 annetussa komission asetuksessa (EU) N:o 1272/2009 (2) säädetään, että interventioelinten hallussa oleva vilja saatetaan markkinoille tarjouskilpailulla.
(2)
Jäsenvaltioilla on tavallisen vehnän ja ohran interventiovarastoja. Markkinoiden tarpeiden täyttämiseksi on suotavaa saattaa kyseiset viljavarastot jäsenvaltioiden sisämarkkinoiden käyttöön. Sen vuoksi olisi avattava pysyviä tarjouskilpailuja jäsenvaltioiden interventioelinten hallussa olevien viljojen myymiseksi uudelleen sisämarkkinoilla. Kukin tarjouskilpailu olisi katsottava erilliseksi tarjouskilpailuksi.
(3)
Sisämarkkinoiden tilanteen huomioon ottamiseksi on suotavaa säätää, että komissio hallinnoi tarjouskilpailua. Lisäksi on vahvistettava jakokerroin niille tarjouksille, jotka ovat vähimmäismyyntihinnan suuruisia.
(4)
Jotta järjestelmää voitaisiin hallinnoida tehokkaasti, on syytä säätää edellytyksistä ja määräajoista, joiden mukaisesti komission tarvitsemat tiedot on toimitettava.
(5)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Soveltamisala
Avataan tarjouskilpailumenettely viljan interventiovarastojen myymiseksi uudelleen sisämarkkinoilla asetuksen (EU) N:o 1272/2009 III osaston mukaisesti.
Käytettävissä olevat jäsenvaltiokohtaiset enimmäismäärät ilmoitetaan tämän asetuksen liitteessä.
2 artikla
Tarjousten jättöpäivät
1. Ensimmäiseen yksittäiseen tarjouskilpailuun tarkoitettujen tarjousten jättöaika päättyy 24 päivänä marraskuuta 2010 kello 11.00 (Brysselin aikaa).
Seuraavien yksittäisten tarjouskilpailujen tarjousten jättöaika päättyy seuraavina päivinä kello 11.00 (Brysselin aikaa):
-
8 ja 15 päivänä joulukuuta 2010,
-
12 ja 26 päivänä tammikuuta 2011,
-
9 ja 23 päivänä helmikuuta 2011,
-
9 ja 23 päivänä maaliskuuta 2011,
-
13 ja 27 päivänä huhtikuuta 2011,
-
11 ja 25 päivänä toukokuuta 2011,
-
15 ja 29 päivänä kesäkuuta 2011.
2. Tarjoukset jätetään jäsenvaltioiden hyväksymille interventioelimille, joiden luettelo on julkaistu internetissä (3).
3 artikla
Ilmoitukset komissiolle
Asetuksen (EU) N:o 1272/2009 45 artiklassa säädetty ilmoitus on tehtävä viimeistään kello 16.00 (Brysselin aikaa) tämän asetuksen 2 artiklassa tarkoitettuna tarjouskilpailun tarjousten viimeisenä jättöpäivänä.
4 artikla
Tarjousten perusteella tehtävät päätökset
Komissio vahvistaa asetuksen (EY) N:o 1234/2007 195 artiklan 2 kohdassa tarkoitettua menettelyä noudattaen kullekin jäsenvaltiolle kunkin kyseisen viljalajin vähimmäismyyntihinnan tai päättää olla hyväksymättä saatuja tarjouksia asetuksen (EU) N:o 1272/2009 46 artiklan mukaisesti.
5 artikla
Voimaantulo
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä marraskuuta 2010.

Labels: 3
17
18